《题壮义勒》
清代·郑之侨

竹瓦天昏鼓声死，衔须喷贼贼魄褫。生不食尔鬼食尔，呜呼明魄真壮士。

郎君缟衣拔刀起，大呼杀贼发植指。先斩蚁祖后及蚁，何物蛮种乃生此。

一骨鞭尔一万箠，归告其父酹贼髓。去扫红土变赤水，呜呼佥事真孝子。

我观《壮义勒》，掩卷三叹息。当年渝播失复得，论功大半袁氏力。

岂独夷鼎照乡国，况闻入道平阳时，明魄伯子勋已奇。

水牛塘边大酣战，至今名著学语儿。忠孝之气钟一氏，此勒与天同不毁。

呜呼国家多得袁氏父若子，安有四海金瓯破张李。

作者简介：郑之侨，字东里，仁怀人。康熙壬辰进士，改庶吉士，授编修。